<classify> SERIKALI wilayani Kilwa imeanza kugawa viwanja, kuupanga upya mji wa Njinjo kufuatia mafuriko makubwa yaliyokumba mji huo baada ya mto Matandu kutapika na kuuharibu mji huo kwa takribani asilimia 90. Mji huo wa zamani umejengwa maeneo ambayo yapo mabondeni.Akizungumza kwa njia ya simu kuhusu hali ya mafuriko Mkuu wa wilaya ya Kilwa, Christopher Ngubiagai, alisema kwamba wataalamu wa Halmashauri ya wilaya hiyo chini ya Uongozi wa Mkurugenzi Mtendaji, Renatus Mchau wamepiga kambi katika mji wa Njinjo kuhakikisha kwamba wanagawa viwanja maeneo ya juu na kuupanga mji huo upya.Alisema katika siku za karibuni mvua zilizonyesha zilisababisha mito mitatu ya Mbwemkuru, Mavuji na Matandu kufurika na kuleta kizaazaa wilayani humo, huku watu walioathirika zaidi wakiwa ni wakazi wa Njinjo na hivyo Halmashauri imezungumza na wananchi nao wamekubali kupatiwa maeneo ya juu kabisa kuendelea na maisha.Mji umeharibika kwa asilimia 90, ingawa ni mji wa zamani sana, tumeona hali ilivyo tukaongea na wananchi wamekubali kuhama katika maeneo ya chini ya mji na kwenda juu, alisema Ngubiagai wakati akizungumza kwa njia ya simu na gazeti hili.Aidha alisema kwamba kazi ya kuokoa wananchi katika vijiji 16 ambapo kaya 3,774 zenye idadi ya wananchi 15,096 zimeathirika imekamilika kwa asilimia 99 na kwamba wananchi hao kwa sasa wapo maeneo salama japo wanahitaji msaada wa vitu mbalimbali ikiwamo chakula.Hata hivyo alisema,wakati wa operesheni ya uokoaji serikali ya wilaya ya Kilwa ilitenga kambi nane kwa ajili kuweka watu maeneo salama.Hali ndugu mwandishi kwa sasa ni shwari tunaendelea na ratibu zingine za kupeleka misaada ya kibinadamu na kuhakikisha kwamba wananchi hawaathiriki tena, alisema Mkuu huyo wa wilaya. Mkurugenzi Mtendaji wa Halmashauri hiyo, Mchau alisema kwamba kwa sasa wamelekeza nguvu zao kuwapatuia wananchi wa Njinjo maeneo mapya ya makazi na kutokana na mahitaji wameomba msaada wmkoani kuongeza nguvu za wapimaji ili waende kasi na wananchi wawekwe mwanaoe mapya.Alisema mpaka juzi walikuwa wamepima viwanja 40 na mahitaji ni makubwa.Kwa asili mji wa Njinjo upo bondeni na hivyo mto Matandu ulipopasuka na kuingiza maji katika mji wataalamu waliona ni vyema kuuangalia mji upya na kushawishi wananchi kuondoka maeneo ambayo yana walakini, alisema Mchau.Akifafanua zaidi kuhusu mafuriko hayo ambao yameua watu 13 hadi juzi yaliwakuta wananchi wengi wakiwa katika mashamba yao wakijiandaa na kilimo cha ufuta na mpunga.Wakazi wengi wa Kilwa wakati wa kilimo huhama maeneo ya vijijini na kuelekea katika mashamba ambako ndiko mafuriko yalipowakumba.Mkuu wa wilaya hiyo alisema katika makambi waliyokuwa wametenga kuokoa wananchi na mafuriko, wananchi wa Njinjo walikuwa 6,440 ikionesha ni kiasi gani wananchi hao wamekumbwa na janga hilo la asili.Hata hivyo mkuu huyo wa wilaya alishukuru wananchi na taasisi mbalimbali zilizosaidia chakula na vifaa mbalimbali kwa ajili ya waathirika wa mafuriko hayo.  <topic>: KITAIFA 